作者:李商隱
標題:送千牛李將軍赴闕五十韻
內容:照席瓊枝秀，當年紫綬榮。班資古直閣，勳伐舊西京。在昔王綱紊，因誰國步清。如無一戰霸，安有大橫庚。內豎依憑切，兇門責望輕。中臺終惡直，上將更要盟。丹陛祥煙滅，皇闈殺氣橫。喧闐眾狙怒，容易八蠻驚。檮杌寬之久，防風戮不行。素來矜異類，此去豈親徵。舍魯真非策，居邠未有名。曾無力牧禦，甯待雨師迎。火箭侵乘石，雲橋逼禁營。何時絕刁鬥，不夜見欃槍。屢亦聞投鼠，誰其敢射鯨。世情休念亂，物議笑輕生。大鹵思龍躍，蒼梧失象耕。靈衣沾愧汗，儀馬困陰兵。別館蘭燻酷，深宮蠟焰明。黃山遮舞態，黑水斷歌聲。縱未移周鼎，何辭免趙坑。空拳轉鬥地，數板不沈城。且欲憑神算，無因計力爭。幽囚蘇武節，棄市仲由纓。下殿言終驗，增埤事早萌。蒸雞殊減膳，屑麴異和羹。否極時還泰，屯餘運果亨。流離幾南渡，倉卒得西平。神鬼收昏黑，姦凶首滿盈。官非督護貴，師以丈人貞。覆載還高下，寒暄急改更。馬前烹莽卓，壇上揖韓彭。扈蹕三才正，回軍六合晴。此時惟短劍，仍世盡雙旌。顧我由群從，逢君歎老成。慶流歸嫡長，貽厥在名卿。隼擊須當要，鵬摶莫問程。趨朝排玉座，出位泣金莖。幸藉梁園賦，叨蒙許氏評。中郎推貴婿，定遠重時英。政已標三尚，人今佇一鳴。長刀懸月魄，快馬駭星精。披豁慚深眷，睽離動素誠。蕙留春晼晚，松待歲崢嶸。異縣期回雁，登時已飯鯖。去程風刺刺，別夜漏丁丁。庾信生多感，楊朱死有情。弦危中婦瑟，甲冷想夫箏。會與秦樓鳳，俱聽漢苑鶯。洛川迷曲沼，煙月兩心傾。